**Fitzrovia** er et område i det sentrale London, rett nord for West End i bydelene Camden og City of Westminster. Det er lokalisert mellom Bloomsbury og Marylebone, og nord for Soho. Det finnes ikke noen formelle grenser for området, men det regnes gjerne som avgrenset av Euston Road i nord, Tottenham Court Road i øst, Oxford Street i sør og Great Portland Street eller Portland Place i vest. Området er karakterisert boliger, forretninger, utdannelse og helseinstitusjoner, uten at noen av aktivitetene er dominerende. Historisk var det område preget av bohemer og kunstnere, og en gang hjemmet til forfattere som Virginia Woolf, George Bernard Shaw og Arthur Rimbaud.

Historie
--------

Den nordlige delen av området ble først utviklet av Charles Fitzroy fra 1757, som kjøpte herregården Tottenhall. Øst- og vestsidene av Fitzroy Square ble designet av Robert Adam i 1794 og overlevde i deres opprinnelige form i portlandkalkstein, men ble endret i stor grad grunnet skadene på sørsiden under den andre verdenskrig. FitzRoy bygget for den øverste samfunnsklasse, men de flyttet snart sør-vestover til Belgravia og Mayfair, noe som førte til at de aristokratiske husene ble endret til verksteder, studioer og leiligheter som ble leid ut.

Den sørvestlige delen av Fitzrovia ble utviklet av hertugen av Newcastle som etablerte Oxford Market, nå en del av området rundt Market Place. Innen begynnelsen av 1800-tallet var det tett bebyggelse der. En av hovedveiene gjennom området, Marylebone Passage, hadde blitt kappet av slik at bare en liten del eksisterer i det som nå heter Wells Street.

Tottenham Road er en av de mindre gatene i Fitzrovia
Navnet ble innført sent, antagelig på midten av det 1900-tallet. Mye av årsaken til dette er at området er nokså obskurt i forhold til Soho i sør og Bloomsbury i øst. På grunn av at det litterære etablissementet begynte å flytte seg over i Fitzrovia innførte man et eget navn, tatt fra den mest kjente puben, Fitzroy Tavern, som lå på hjørnet av Charlotte Street og Windmill Street. Navnet Fitzroy er i seg avledet fra normannerfransk for «sønn av kongen», vanligvis benyttet som etternavn for sønner av kongen som ble født utenfor ekteskap.

Store deler av Fitzrovia ble utviklet av mindre jordeiere, hvilket førte til at det ikke var noen enhetlig plan. Det er derfor mange små og uregelmessige veier, til forskjell fra Marylebone og Bloomsbury hvor det var en eller to jordeiere som dominerte og dermed kunne anlegge et mer systematisk veinett. 

Den mest synlige bygningen er BT Tower, som er en av Londons høyeste.

Kommunikasjon
-------------

Det er fem undergrunnsstasjoner i eller rett ved Fitzrovia:

* Great Portland Street undergrunnsstasjon
* Goodge Street undergrunnsstasjon
* Oxford Circus undergrunnsstasjon
* Tottenham Court Road undergrunnsstasjon
* Warren Street undergrunnsstasjon

Referanser
----------

1. ↑   Sturgis, Matthew (14. november 2001): «All the fun of Fitzrovia», *Evening Standard*.
2. ↑   «Fitzrovia, Westminster/Camden», *Hidden London*
3. ↑   «Fitzroy Tavern», *Pubs.com*
4. ↑   Hanks, Patrick; Kate Hardcastle; Flavia Hodges (2006): A Dictionary of First Names. Oxford University Press. ISBN 0-19-861060-2.

Eksterne lenker
---------------

(en) Fitzrovia – kategori av bilder, video eller lyd på Commons


* Fitzrovia Neighbourhood Association
* Fitzrovia Residents Association

  


|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames **·** MusicBrainz
 |